‘ทหารไทย’ให้กู้บ้าน แถมประกันไฟไหม้
เกาะติดข่าว ข่าวร้อน ข่าวเด่น ข่าววันนี้ ข่าวการเมือง ประเด็นการเมือง ข่าวเศรษฐกิจ ข่าวกีฬา ท่องเที่ยว บันเทิง ดูดวง สลากกินแบ่งรัฐบาล คลิปวีดีโอ ทันเหตุการณ์ทุกแง่มุม โดยทีมงานโพสต์ทูเดย์
10 ส.ค. 2554

โพสต์ทูเดย์ — ธนาคารทหารไทยใจป้ำ กู้บ้านได้ประกันภัยอัคคีภัยฟรี 
นายบุญทักษ์ หวังเจริญ ประธานเจ้าหน้าที่บริหาร ธนาคารทหารไทย เปิดเผยว่า ธนาคารจะออกผลิตภัณฑ์ใหม่สำหรับลูกค้ารายย่อยที่กู้สินเชื่อเคหะกับธนาคาร ด้วยการได้รับสิทธิรับประกันอัคคีภัยฟรี ตลอดระยะเวลาที่ยังผ่อนบ้านกับธนาคาร 
ปัจจุบันหากลูกค้าขอสินเชื่อบ้านกับธนาคาร พนักงานก็จะขอให้ลูกค้าประกันอัคคีภัยด้วย เป็นเหมือนกันทั้งระบบธนาคารพาณิชย์ แต่ผลิตภัณฑ์ใหม่ของธนาคารลูกค้าไม่ต้องเสียเงินซื้อประกันอัคคีภัยเพิ่ม ธนาคารโดยธนาคารจะเป็นฝ่ายจ่ายให้ เนื่องจากเป็นการซื้อประกันอัคคีภัยกลุ่มจากบริษัท อาคเนย์ประกันภัย ให้
นายบุญทักษ์ กล่าวว่า เหตุผลที่ออกผลิตภัณฑ์นี้ เพราะเป็นสิ่งที่ลูกค้ากู้ซื้อบ้านต้องการ และเป็นส่วนหนึ่งของนโยบายธนาคารที่ต้องการออกผลิตภัณฑ์ใหม่ๆ 
เพื่อรองรับสิ่งที่ลูกค้าไม่เคยได้รับจากระบบธนาคารพาณิชย์ โดยยึดหลักออกผลิตภัณฑ์ที่ง่าย และมีความธรรมดาลูกค้าเข้าใจได้ “ทุกวันนี้ธนาคารไม่ได้ขาดทุน ธนาคารได้กำไร ซึ่งธนาคารก็ได้ลูกค้าเข้ามาใหม่ ยิ่งธนาคารเหมาประกันให้ลูกค้าทุกคนก็จะถูก เพราะซื้อเยอะ แต่ถ้าลูกค้าซื้อกันเองเป็นรายๆ จะแพง ที่ทำเพราะเป็นสิ่งที่ลูกค้าไม่เคยได้รับบริการอย่างนี้มาก่อน ตอนนี้ลูกค้าเปลี่ยนแปลงตลอดเวลา เราต้องปิดช่องว่างตรงนั้นให้ได้” นายบุญทักษ์ กล่าว
นายบุญทักษ์ กล่าวว่า ปัจจุบันทุกอย่างเปลี่ยนแปลงเร็วมาก การเปลี่ยนแปลงเป็นสิ่งที่เกิดขึ้นตลอด ฉะนั้นคนที่ไม่เปลี่ยนแปลงก็อาจเป็นเรื่องแปลก ที่ผ่านมาธนาคารจึงศึกษาว่าลูกค้าต้องการอะไร แล้วธนาคารพาณิชย์ยังไม่มีให้ ซึ่งปัจจุบันก็มีธนาคารพาณิชย์อื่นเลียนแบบผลิตภัณฑ์ของธนาคาร ถือเป็นเรื่องดีต่อผู้บริโภค สิ่งเหล่านี้ก็มาจากเหตุผลที่ว่า ธนาคารอยากเป็นผู้ล่า หรือถูกคนอื่นล่า นางกาญจนา โรจวทัญญู ผู้ช่วยกรรมการผู้จัดการใหญ่ ธนาคารทหารไทย กล่าวว่า ปัจจุบันประกันอัคคีภัยสำหรับลูกค้าที่กู้ซื้อบ้านจะมีระยะเวลาประมาณ 3 ปี ซึ่งเป็นเหมือนกันทั้งระบบธนาคารพาณิชย์ แต่ผลิตภัณฑ์นี้ธนาคารจะให้ตลอดระยะเวลาที่ยังใช้สินเชื่อกับธนาคาร โดยลูกค้าเก่าก็จะได้สิทธิ์นี้เช่นเดียวกัน โดยในสัญญาจะมีการเปลี่ยนแปลงให้ แต่ธนาคารจะไม่คืนเงินค่าประกันอัคคีภัยที่ลูกค้าได้จ่ายมาก่อนหน้านี้แล้ว “ลูกค้าอยากได้ผลิตภัณฑ์นี้ เพราะมีคำถามว่าทำไมเขากู้บ้านแล้วต้องมาเสียยุบยิบ เวลาคนจะกู้บ้านเงินมันแห้ง ทุกคนกวาดเงินที่มีอยู่ทั้งหมดมาซื้อ แล้วทำไมเขาต้องเสียอย่างอื่นอีก อย่างน้อยนี่ก็จะช่วยลดค่าใช้จ่ายของลูกค้า” นางกาญจนา กล่าวนางกาญจนา กล่าวว่า ยืนยันว่าธนาคารมีไม่มีการเปลี่ยนแปลงดอกเบี้ยบ้าน เพื่อนำมาชดเชยรายได้ตรงนี้ที่หายไป อัตราดอกเบี้ยเงินกู้บ้านยังคงเดิม ไม่เช่นนั้นธนาคารก็แข่งขันกับธนาคารอื่นไม่ได้ เพราะเวลาลูกค้ากู้ซื้อบ้านก็ต้องดูดอกเบี้ยเป็นหลักทั้งนี้เชื่อว่าธนาคารจะมีลูกค้าสินเชื่อบ้านเพิ่มขึ้น จากปัจจุบันฐานยังต่ำอยู่ที่ 45 หมื่นราย หรือคิดเป็นสินเชื่อบ้านคงค้าง 5.5 หมื่นล้านบาท